Աստրիտ Այդարևիչ

Աստրիտ Այդարևիչ (, ), շվեդ ֆուտբոլիստ, կենտրոնական գրոհող կիսապաշտպան, որն ունի նաև հարձակվողի դիրքում խաղալու փորձ։ «Էրեբրու» ֆուտբոլային ակումբի ֆուտբոլիստ, հանդես է եկել Շվեդիայի երիտասարդական հավաքականի կազմում։

Կարիերա

Ակումբային 

Աստրիտը համարվում է Ֆալկենբերգ քաղաքի «համանուն» ակումբի սան։ Նրա հայրը՝ Ագիմ Այդարևիչը, հանդես է եկել նույն ակումբում 1990-ական թվականների կեսերին։ 2006-07 ֆուտբոլային մրցաշրջանում Աստրիտն առաջին անգամ ընդգրկվել է «Ֆալկենբերգի» առաջին թիմի կազմում և ստացել «23» համարի մարզաշապիկը։ 2006 թվականի մայիսի 18-ին նա Շվեդիայի գավաթի մրցության շրջանականերում անցկացվող «Էնչյոպինգի» դեմ խաղում կատարել է իր նորամուտը թիմի կազմում։ Այդ խաղում նա դուբլ է հեղինակել։ 2006 թվականի հուլիսի 10-ին, խաղադաշտ դուրս գալով հանդիպման 89-րդ րոպեին, Աստրիտը կատարել է իր նորամուտը Սուպերէտտանի լիգայում։ Այդ խաղում նրանց մրցակիցն էր շվեդական «Սունդսվալը»։

2006 թվականի դեկտեմբերին Աստրիտը փորձաշրջան է անցնում «Լիվերպուլի» կազմում, իսկ 2007 թվականի հունվարի 11-ին տեղափոխվում է անգլիական ակումբ։ Տրանսֆերի արժեքը կազմում է 2-3 մլն կրոն։ 2009 թվականի մարտի 26-ին Աստրիտը, կնքելով վարձավճարային պայմանագիր, համալրում է «Լեսթեր Սիթիի» կազմը։ 2009 թվականի ամռանը Աստրիտը «Լեսթերի» հետ իր պայմանագրի ժամկետը երկարաձգում է մինչև 2010-11 ֆուտբոլային մրցաշրջանի սկիզբը։ 2009-10 մրցաշրջանում նա Լեսթերի կազմում չի մասնակցում ոչ մի խաղի։ Հետագայում՝ մարտի 25-ից մինչև 2010 թվականի հունիսի 1-ը, Աստրիտը վարձավճարային պայմաններով հանդես է գալիս «Հերեֆորդ Յունայթեդի» կազմում՝ այդ ընթացքում խաղադաշտ դուրս գալով ընդամենը մեկ անգամ։

2010 թվականի ամռանը Աստրիտը պայմանագիր է կնքում «Էրեբրուի» հետ։ Նոր ակումբի կազմում կատարում է իր նորամուտը 2010 թվականի հուլիսի 18-ին՝ «Էլֆսբորգի» դեմ խաղում։ Այդ խաղում նա դառնում է մեկ գոլի հեղինակ։

2010 թվականի նոյեմբերի 12-ին Աստրիտը, խզելով իր պայմանագիրը «Էրեբրուի» հետ, տեղափոխվում է «Նոռչյոպինգ»։ Պայմանագիրն ուներ չորս տարվա ժամկետ, և ըստ դրա՝ Աստրիտը պետք է ստանար տարեկան մեկ միլիոն կրոն աշխատավարձ։

2012 թվականի հուլիսի 3-ին Աստրիտը տեղափոխվում է բելգիական «Ստանդարդ»։ Տեղափոխության արժեքը կազմում է շուրջ 14 մլն կրոն։ Տեղափոխությունից հետո նա չի կարողանում հաստատվել թիմի հիմնական կազմում, այդ իսկ պատճառով 2014 թվականի հունվարի 3-ին, կնքելով վարձավճարային պայմանագիր, տեղափոխվում է անգլիական «Չարլթոն Ատլետիկ»։ Այնուհետև 2014-15 մրցաշրջանն Աստրիտը սկսում է նորից որպես «Ստանդարդի» պահեստային խաղացող։ 2014 թվականի օգոստոսի 5-ին փոխարինում կատարելով և դուրս գալով խաղադաշտ Չեմպիոնների Լիգայի երրորդ ընտրական փուլի՝ «Պանատինաիկոսի» դեմ պատասխան խաղում՝ Աստրիտը կատարում է իր նորամուտը եվրագավաթային մրցաշարերում։ Օգոստոսի 26-ից մինչև 2014 թվականի դեկտեմբերի 26-ը Աստրիտը չի մասնակցել ոչ խաղերին և ոչ էլ ակումբային մարզումներին առողջական խնդիրների պատճառով։

2015 թվականի փետրվարի 19-ին Այդարևիչը կրկին կնքում է վարձավճարային պայմանագիր՝ այս անգամ տեղափոխվելով «Հելսինգբորգ»։ Հենրիկ Լարսոնի ակումբում նա իր նորամուտը կատարում է 2015 թվականի մարտի 1-ին։ Աստրիտի նորամուտային խաղն է դառնում Շվեդիայի գավաթի խմբային փուլի առաջին տուրի՝ «Վեստերոսի» դեմ խաղը, որում նա բացում է հանդիպման հաշիվը։

Միջազգային 

Աստրիտը հանդես է եկել Շվեդիայի՝ մանկական և մանկապատանեկան մակարդակների բոլոր տարիքային խմբերի հավաքականներում։ Հավաքականի մանկական թիմում նրա առաջին հավաքը եղել է մինչև 15 տարեկանների հավաքականի կազմում 2005 թվականի օգոստոսի 1-4-ը։ Այդ տարիքային հավաքականի կազմում նրա առաջին հանդիպումն է դառնում Ֆինլանդիայի հավաքականի դեմ ընկերական խաղը, որը կայանում է 2005 թվականի օգոստոսի 23-ին։ Երկու օր անց տեղի ունեցած Ֆինլանդիայի հավաքականի դեմ պատասխան խաղում նա հեղինակում է իր առաջին գոլը հավաքականի կազմում։ 2007 թվականի Եվրոպայի մինչև 17 տարեկանների առաջնությունում Աստրիտը մասնակցում է հավաքականի բոլոր 6 խաղերին և դառնում գոլի հեղինակ՝ 11 մետրանոց հարվածով գրավելով Լեհաստանի հավաքականի դարպասը։ 2009 թվականի Եվրոպայի պատանեկան առաջնությունում Աստրիտը Շվեդիայի մինչև 19 տարեկանների հավաքականի հետ մասնակցում է բոլոր 6 խաղերին և այդ խաղերից առաջին երկուսում հանդես է գալիս որպես թիմի ավագ։

2011 թվականի մայիսի 24-ին Թոմի Սյոդերբերգն ու Հոկան Էրիկսոնն առաջին անգամ հրավիրում են Աստրիտին Շվեդիայի մինչև 21 տարեկանների երիտասարդական հավաքական։ Այդ հրավերի շնորհիվ նա մասնակցում է Նորվեգիայի և Սերբիայի հավաքականների դեմ խաղերին։ 2011 թվական հունիսի 2-ին կայացած Նորվեգիայի հավաքականի դեմ խաղը երիտասարդական հավաքականի կազմում դառնում է Աստրիտի համար նորամուտային, և Աստրիտը կենտրոնական կիսապաշտպանի դիրքում մասնակցում է ամբողջ խաղին։ 2013 թվականի Եվրոպայի մինչև 21 տարեկանների առաջնությունում Աստրիտը մասնակցում է 12 խաղերից 9-ին և գոլի հեղինակ է դառնում Մալթայի (11 մետրանոց հարվածից) և Ուկրաինայի հավաքականների դեմ խաղերում։ Այդ 9 խաղերից բացի նա երիտասարդական հավաքականի կազմում մասնակցել է ևս 5 ընկերական խաղերի։

Բնութագիր 

Աստրիտը ձախլիկ է։ Հոկան Էրիկսոնը բնութագրել է նրան որպես կիսապաշտպանի, ով ունակ է կատարելու լավ փոխանցումներ և օժտված է հարձակվողական լավ որակներով։

Ծանոթագրություններ

Արտաքին հղումներ 
 
 
 

Շվեդ ֆուտբոլիստներ
Ֆուտբոլի կիսապաշտպաններ
Անգլիական ֆուտբոլի լիգայի խաղացողներ
Ալբանացի ֆուտբոլիստներ
Լիվերպուլի ֆուտբոլիստներ
Չառլտոն Ատլետիկի ֆուտբոլիստներ
Յուրգորդենի ֆուտբոլիստներ
Ալբանիայի հավաքականի ֆուտբոլիստներ
Լեսթեր Սիթիի ֆուտբոլիստներ
Նորչյոպինգի ֆուտբոլիստներ
Կոսովացի ֆուտբոլիստներ
Անգլիայի լեգեոներ ֆուտբոլիստներ